อุตสาหกรรมกล้องถ่ายรูป กำลังเจอความท้าทายอย่างหนัก จากสมาร์ตโฟน
การเกิดขึ้นของสมาร์ตโฟน  ทำให้ชีวิตคนส่วนใหญ่สะดวกสบายมากขึ้น และยิ่งสมาร์ตโฟนก้าวหน้ามากขึ้นเท่าไร ก็ยิ่งสามารถรวบรวมทุกสิ่งทุกอย่างมาไว้ในมือเราได้มากขึ้น
8 ม.ค. 2564

อุตสาหกรรมกล้องถ่ายรูป กำลังเจอความท้าทายอย่างหนัก จากสมาร์ตโฟน /โดย ลงทุนแมน
การเกิดขึ้นของสมาร์ตโฟน 
ทำให้ชีวิตคนส่วนใหญ่สะดวกสบายมากขึ้น
และยิ่งสมาร์ตโฟนก้าวหน้ามากขึ้นเท่าไร
ก็ยิ่งสามารถรวบรวมทุกสิ่งทุกอย่างมาไว้ในมือเราได้มากขึ้น
และแน่นอนว่า อุตสาหกรรมที่กำลังได้รับผลกระทบจากเรื่องนี้ ก็คือ “กล้องถ่ายรูปดิจิทัล”
อุตสาหกรรมกล้องถ่ายรูปดิจิทัลในตอนนี้ 
กำลังเจอความท้าทายหนักแค่ไหน?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ปี 1995 สมาร์ตโฟนเครื่องแรกของโลกที่ชื่อว่า “Simon” ถูกผลิตขึ้น
โดยผู้พัฒนาก็คือ IBM ผู้ผลิตคอมพิวเตอร์และให้บริการด้านสารสนเทศ รายใหญ่ของโลกในตอนนั้น
นอกจาก Simon จะสามารถโทรไปมาหากันได้แล้ว
ยังสามารถใช้ในการ รับ-ส่งอีเมล บันทึกข้อมูล รวมทั้งช่วยทำตารางนัดหมายให้แก่ผู้ใช้งานได้ด้วย
แม้ Simon จะยังไม่มีฟังก์ชันการถ่ายรูปบนสมาร์ตโฟน 
แต่โลกก็ได้รับรู้ว่า โทรศัพท์มือถือรุ่นที่จะพัฒนาออกมาหลังจากนั้น
จะไม่ได้ใช้เพียงแค่รับสายและโทรออก อีกต่อไป..
ปี 1999 Kyocera บริษัทผู้ผลิตเครื่องใช้ไฟฟ้าและผลิตภัณฑ์เซรามิกของญี่ปุ่น 
ได้ผลิต Camera Phone หรือโทรศัพท์ที่สามารถถ่ายรูปได้
โดยมีชื่อรุ่นว่า “Kyocera Visual Phone VP-210” 
ซึ่งนั่นคือต้นกำเนิดของการพัฒนาเทคโนโลยีสำหรับการถ่ายภาพด้วยโทรศัพท์มือถือ
หลังจากนั้น หลายๆ บริษัททางด้านเทคโนโลยี 
ก็ได้เริ่มทยอยเปิดตัว Camera Phone กันออกมา
เช่น Samsung ในปี 2000, Nokia ปี 2001  
และที่สำคัญที่สุด ก็คงจะเป็น การเปิดตัวของ “iPhone” ในปี 2007
แม้ว่าช่วงแรก Camera Phone จะมีข้อกำจัดหลายอย่าง 
โดยเฉพาะเรื่องความละเอียดของภาพ
แต่ความก้าวหน้าทางเทคโนโลยีที่พัฒนาไปอย่างรวดเร็ว 
ก็ยิ่งส่งผลให้ประสิทธิภาพกล้องถ่ายรูปที่อยู่บนสมาร์ตโฟนสูงขึ้น 
จนทำให้ภาพที่ถ่ายจากกล้องของสมาร์ตโฟนมีความคมชัดมากขึ้นเรื่อยๆ
ที่สำคัญก็คือ การเกิดขึ้นของโซเชียลมีเดีย
อย่างเช่น Facebook, Instagram ยิ่งเป็นปัจจัยสำคัญ
ที่ทำให้คนหันมาใช้สมาร์ตโฟนถ่ายรูปกันมากขึ้น
เพราะสามารถถ่าย แล้วอัปโหลดขึ้นไปยังบัญชีโซเชียลมีเดีย ได้เลยทันที ซึ่งสะดวกกว่าการถ่ายจากกล้องดิจิทัล ที่ต้องส่งเข้ามาในสมาร์ตโฟนอีกที
พอเป็นแบบนี้ จึงบอกได้ว่าสมาร์ตโฟน กำลังมีบทบาทมากขึ้นเรื่อยๆ ในการถ่ายภาพของคนทั่วๆ ไป
รู้ไหมว่า ปี 2010 เป็นปีล่าสุด ที่ยอดขายกล้องถ่ายรูปทั่วโลกนั้นทำจุดสูงสุดตลอดกาล
ปี 2010 ยอดขายกล้องถ่ายรูปดิจิทัลทั่วโลก 121 ล้านชิ้น
ปี 2019 ยอดขายกล้องถ่ายรูปดิจิทัลทั่วโลก 15 ล้านชิ้น
ขณะที่บริษัทวิจัยที่ชื่อว่า Techno Systems ทำการประเมินว่า 
ยอดขายกล้องถ่ายรูปดิจิทัลในปี 2020 จะเหลือเพียง 8.4 ล้านเครื่อง 
หรือคิดเป็นการลดลง กว่า 44% จากปี 2019
ที่น่าสนใจคือ เมื่อมาดูยอดขายของสมาร์ตโฟนทั่วโลกนั้น พบว่า
ปี 2010 ยอดขายสมาร์ตโฟนทั่วโลกเท่ากับ 297 ล้านเครื่อง
ปี 2019 ยอดขายสมาร์ตโฟนทั่วโลกเท่ากับ 1,523 ล้านเครื่อง
จะเห็นว่า ช่วง 9 ปีที่ผ่านมา 
ยอดขายกล้องถ่ายรูปดิจิทัลปรับตัว “ลดลง” กว่า 88% 
ขณะที่ยอดขายสมาร์ตโฟนกลับปรับ “เพิ่มขึ้น” ถึง 413%
พอเรื่องเป็นแบบนี้ หลายบริษัทที่อยู่ในอุตสาหกรรมผลิตกล้องถ่ายรูปจึงได้รับผลกระทบกันทั่วหน้า
ในปี 2020 Olympus ผู้ผลิตกล้องถ่ายรูปดิจิทัลสัญชาติญี่ปุ่น 
ก็ได้ตัดสินใจขายธุรกิจกล้องถ่ายภาพที่ดำเนินการมาตั้งแต่ปี 1936 ให้กับพาร์ตเนอร์ธุรกิจอีกราย
หลังจากที่ต้องแบกรับภาระการขาดทุนในธุรกิจกล้องถ่ายภาพต่อเนื่องถึง 3 ปีซ้อน
และเมื่อไม่นานมานี้ Nikon ผู้ผลิตกล้องรายใหญ่จากญี่ปุ่นอีกราย 
ก็ประกาศยุติการผลิตกล้องในญี่ปุ่น ที่ดำเนินการต่อเนื่องมากว่า 70 ปี
และเตรียมถ่ายโอนการผลิตทั้งหมดมาที่โรงงานในประเทศไทยแทน
เพราะต้องการลดต้นทุนการดำเนินธุรกิจลง ให้สามารถแข่งขันกับผู้ผลิตรายอื่นได้
ซึ่งก็ต้องยอมรับว่าในวันนี้ อุตสาหกรรมกล้องถ่ายรูป 
เป็นอีกธุรกิจที่กำลังเจอความท้าทายหนักมาก
และถึงแม้ว่ากล้องถ่ายรูปของสมาร์ตโฟน 
จะยังมีคุณสมบัติที่ไม่สามารถเทียบเคียงกล้องดิจิทัลได้ในหลายๆ ด้าน
แต่เราก็ต้องยอมรับว่า 
การพัฒนาของกล้องบนสมาร์ตโฟนทุกวันนี้ 
เป็นไปอย่างรวดเร็วมาก และก็มีประสิทธิภาพเพิ่มมากขึ้นเรื่อยๆ
จนสำหรับบางคนอาจบอกได้ว่า สมาร์ตโฟนกลายเป็นสินค้าที่สามารถทดแทนกล้องดิจิทัลได้เลยทีเดียว
และหลายคนอาจจำไม่ได้แล้วด้วยซ้ำว่า
เคยถ่ายรูปด้วยกล้องดิจิทัลครั้งล่าสุดเมื่อไร..
ปิดท้ายด้วยข้อมูลที่น่าสนใจ 
รู้ไหมว่า จากการสำรวจข้อมูลของบริษัทวิจัย Keypoint Intelligence พบว่า
ในปี 2019 ทั่วทั้งโลก มีการถ่ายรูปรวมกันทั้งหมด 1.4 ล้านล้านรูป 
โดยในจำนวนทั้งหมดนี้ แบ่งเป็นการถ่ายรูปผ่านแท็บเล็ต 2% ผ่านกล้องถ่ายรูปดิจิทัล 8% และผ่านสมาร์ตโฟนสูงถึง 90% เลยทีเดียว..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
- 
-
Fujifilm - Wikipedia